CELEX: 62017TN0202
Language: sk
Date: 2017-03-31 00:00:00
Title: Vec T-202/17: Žaloba podaná 31. marca 2017 – Calhau Correia de Paiva/Komisia

19.6.2017   
            
            
               SK
            
            
               Úradný vestník Európskej únie
            
            
               C 195/31
            
         Žaloba podaná 31. marca 2017 – Calhau Correia de Paiva/Komisia
   (Vec T-202/17)
   (2017/C 195/44)
   Jazyk konania: angličtina
   
      Účastníci konania
   
   
      Žalobkyňa: Ana Calhau Correia de Paiva (Brusel, Belgicko) (v zastúpení: V. Villante a G. Pandey, lawyers)
   
      Žalovaná: Európska komisia
   
      Návrhy
   
   Žalobkyňa navrhuje, aby Všeobecný súd:
   
               —
            
            
               zrušil nasledujúce rozhodnutia a akty, prípadne predtým určil, že oznámenie o výberovom konaní EPSO/AD/293/14 a dotknutý jazykový režim sú protiprávne a neuplatniteľné na žalobkyňu na základe článku 277 ZFEÚ:
               
                           —
                        
                        
                           rozhodnutie Európskeho úradu pre výber pracovníkov (EPSO) a výberovej komisie z 9. novembra 2015 o nezapísaní mena uchádzačky do rezervného zoznamu výberového konania EPSO/AD/293/14,
                        
                     
                           —
                        
                        
                           rozhodnutie EPSO a výberovej komisie z 23. júna 2016 o tom, že nezmení rozhodnutie z 9. novembra 2015 a nezačlení meno uchádzačky do rezervného zoznamu,
                        
                     
                           —
                        
                        
                           rozhodnutie EPSO z 22. decembra 2016 o zamietnutí administratívnej sťažnosti žalobkyne podanej na základe článku 90 ods. 2 Služobného poriadku úradníkov proti rozhodnutiu výberovej komisie o nezapísaní jej mena do rezervného zoznamu výberového konania EPSO/AD/293/14 a proti zamietavému rozhodnutiu o preskúmaní,
                        
                     
                           —
                        
                        
                           rezervný zoznam výberového konania EPSO/AD/293/14.
                        
                     
         
               —
            
            
               uložil Európskej komisii povinnosť nahradiť trovy konania.
            
         
      Dôvody a hlavné tvrdenia
   
   Na podporu svojej žaloby žalobkyňa uvádza päť žalobných dôvodov.
   
               1.
            
            
               Prvý žalobný dôvod založený na porušení článku 1 Služobného poriadku úradníkov, zásady zákazu diskriminácie, zásady proporcionality a zásady rovnosti zaobchádzania v rozsahu, v akom EPSO uložil na vypracovanie prípadovej štúdie používanie klávesnice QWERTY EN, AZERTY FR/BE alebo QWERTZ DE ako aj na zjavne nesprávnom posúdení.
            
         
               2.
            
            
               Druhý žalobný dôvod založený na porušení nariadenia č. 1 z roku 1958, pokiaľ ide o jazykový režim schválený a podporený oznámením o výberovom konaní EPSO/AD/293/14, ako aj na námietke protiprávnosti a neuplatniteľnosti tohto oznámenia o výberovom konaní.
            
         
               3.
            
            
               Tretí žalobný dôvod založený na porušení článku 1 Služobného poriadku úradníkov, zásady zákazu diskriminácie a zásady proporcionality v rozsahu, v akom EPSO a/alebo výberová komisia obmedzili výber druhého jazyka uchádzačov vo výberovom konaní na nemčinu, angličtinu a francúzštinu.
            
         
               4.
            
            
               Štvrtý žalobný dôvod založený na porušení zásady rovnosti zaobchádzania, pokiaľ ide o konanie o preskúmaní výberových konaní EPSO.
            
         
               5.
            
            
               Piaty žalobný dôvod založený na porušení článku 296 ods. 2 ZFEÚ a článku 25 Služobného poriadku úradníkov v rozsahu, v akom EPSO neodôvodnil svoje rozhodnutia schváliť a podporovať určitý jazykový režim, ako aj na porušení oznámenia o výberovom konaní a článku 41 Charty základných práv Európskej únie v rozsahu, v akom EPSO vykonával funkcie pridelené výberovej komisii.